CELEX: 62016CN0331
Language: hr
Date: 2016-06-13 00:00:00
Title: Predmet C-331/16: Zahtjev za prethodnu odluku koji je 13. lipnja 2016. uputio Rechtbank Den Haag, Middelburg (Nizozemska) – K. protiv Staatssecretaris van Veiligheid en Justitie

5.9.2016   
            
            
               HR
            
            
               Službeni list Europske unije
            
            
               C 326/11
            
         Zahtjev za prethodnu odluku koji je 13. lipnja 2016. uputio Rechtbank Den Haag, Middelburg (Nizozemska) – K. protiv Staatssecretaris van Veiligheid en Justitie
   (Predmet C-331/16)
   (2016/C 326/20)
   Jezik postupka: nizozemski
   
      Sud koji je uputio zahtjev
   
   Rechtbank Den Haag, Middelburg
   
      Stranke glavnog postupka
   
   
      Tužitelj: K.
   
      Tuženik: Staatssecretaris van Veiligheid en Justitie
   
      Prethodna pitanja
   
   
               1.
            
            
               Dopušta li članak 27. stavak 2. Direktive 2004/38/EZ (1) da se građanina Unije u odnosu na kojeg je, kao u predmetnom slučaju, pravomoćno utvrđeno da se na njega primjenjuje članak 1. stavak F. točke (a) i (b) Konvencije o statusu izbjeglica, proglasi nepoželjnim jer zbog osobite težine kaznenih djela na koje se odnosi ta konvencijska odredba treba smatrati da je opasnost koja ugrožava temeljni interes društva [prijetnja za neki od temeljnih interesa društva] po svojoj prirodi trajno prisutna?
            
         
               2.
            
            
               Ako je odgovor na prvo pitanje negativan: ako se gorenavedenog građanina Unije, u odnosu na kojeg je utvrđeno da se na njega primjenjuje članak 1. stavak F. točke (a) i (b) Konvencije o statusu izbjeglica, namjerava proglasiti nepoželjnim, kako treba provjeriti treba li njegovo ponašanje smatrati stvarnom, trenutačnom i značajnom opasnošću koja ugrožava neki temeljni interes društva [stvarnom, trenutačnom i dostatno ozbiljnom prijetnjom koja utječe neki od temeljnih interesa društva]? U kojoj mjeri pritom treba voditi računa o tome da su ponašanja sankcionirana tim člankom 1. stavkom F. kao u predmetnom slučaju počinjena prije mnogo godina odnosno u predmetnom slučaju između 1992. i 1994.?
            
         
               3.
            
            
               U kojoj mjeri načelo proporcionalnosti utječe na ocjenu može li se proglasiti nepoželjnim građanina Unije u odnosu na kojeg je utvrđeno da se na njega primjenjuje članak 1. stavak F. točke (a) i (b) Konvencije o statusu izbjeglica? Treba li pritom ili neovisno o tome uzeti u obzir čimbenike iz članka 29. stavka 1. Direktive o boravku? Treba li pritom ili neovisno o tome također uzeti u obzir i desetogodišnje razdoblje boravka u državi članici domaćinu iz članka 28. stavka 3. točke (a) te direktive? Treba li u cijelosti uzeti u obzir čimbenike iz točke 3.3. Smjernica za bolje prenošenje i primjenu Direktive 2004/38 (COM [2009]313)?
            
         
      (1)  Direktiva 2004/38/EZ Europskog parlamenta i Vijeća od 29. travnja 2004. o pravu građana Unije i članova njihovih obitelji slobodno se kretati i boraviti na državnom području država članica, o izmjeni Uredbe (EEZ) br. 1612/68 i stavljaju izvan snage direktiva 64/221/EEZ, 68/360/EEZ, 72/194/EEZ, 73/148/EEZ, 75/34/EEZ, 75/35/EEZ, 90/364/EEZ, 90/365/EEZ i 93/96/EEZ (Tekst značajan za EGP) (SL 2004., L 158, str. 77.) (SL, posebno izdanje na hrvatskom jeziku, poglavlje 5., svezak 2., str. 42.)